和亶甫夜字
作者：彭汝礪
朝代：宋

paragraphs: 雪輕不自持，風急更相借。
仙人集蓬島，鴻鵠雲中下。
飛騰障空虛，細碎穿隙罅。
光明入幽室，晃耀不知夜。
苦寒爲公飲，酒盡解貂貰。
盤蔬起鄉思，披綿問鵝鮓。
浮生夙何緣，今昔同官舍。
才調稍迫促，每羨公優暇。
草玄入幽微，曾不解嘲駡。
文衡委輕重，事亦宗伯亞。
我愚實未稱，得友還自詫。
兩驂萬里心，雙璧連城價。
塵土難淹留，雲霄看高跨。